Komission asetus (EY) N:o 1615/2001, annettu 7 päivänä elokuuta 2001, melonien kaupan pitämistä koskevista vaatimuksista ja asetuksen (EY) N:o 1093/97 muuttamisesta



Virallinen lehti nro L 214 , 08/08/2001 s. 0021 - 0025



Komission asetus (EY) N:o 1615/2001, annettu 7 päivänä elokuuta 2001, melonien kaupan pitämistä koskevista vaatimuksista ja asetuksen (EY) N:o 1093/97 muuttamisesta EUROOPAN YHTEISÖJEN KOMISSIO joka ottaa huomioon Euroopan yhteisön perustamissopimuksen, ottaa huomioon hedelmä- ja vihannesalan yhteisestä markkinajärjestelystä 28 päivänä lokakuuta 1996 annetun neuvoston asetuksen (EY) N:o 2200/96(1), sellaisena kuin se on viimeksi muutettuna komission asetuksella (EY) N:o 911/2001(2), ja erityisesti sen 2 artiklan 2 kohdan ja 3 artiklan 3 kohdan, sekä katsoo seuraavaa: (1) Melonit kuuluvat asetuksen (EY) N:o 2200/96 liitteessä I lueteltuihin tuotteisiin, joita koskevat vaatimukset on vahvistettava. Tiettyjen tuoreiden melonien ja vesimelonien kaupan pitämisen vaatimuksista 16 päivänä kesäkuuta 1997 annettua komission asetusta (ETY) N:o 1093/97(3), sellaisena kuin se on muutettuna asetuksella (EY) N:o 850/2000(4), on muutettu, eikä se ole enää oikeudellisesti selkeä. (2) Meloneja koskeva sääntely olisi selvyyden vuoksi erotettava itsenäiseksi muista asetukseen (EY) N:o 1093/97 sisältyvistä tuotteista. Tämän vuoksi on tarpeen muotoilla mainittu sääntely uudestaan sekä poistaa asetuksen (EY) N:o 1093/97 liite I. Yhdistyneiden Kansakuntien Euroopan talouskomission helposti pilaantuvien tuotteiden laatuvaatimusten asettamista ja laadun kehittämistä käsittelevän työryhmän meloneille suosittelemat vaatimukset olisi maailmankaupan avoimuuden vuoksi otettava tästä syystä huomioon. Näitä vaatimuksia muutettiin äskettäin Charentais-tyyppisiin meloneihin sovellettavien kypsyyttä koskevien vähimmäiskriteerien eriyttämiseksi muuntyyppisiin meloneihin sovellettavista kypsyyttä koskevista vähimmäiskriteereistä. (3) Näiden vaatimusten soveltamisella olisi voitava poistaa markkinoilta laadultaan epätyydyttävät tuotteet, ohjata tuotantoa kuluttajien vaatimuksia tyydyttäväksi sekä helpottaa kauppasuhteita tasapuolisen kilpailun pohjalta ja auttaa näin parantamaan tuotannon kannattavuutta. (4) Näitä vaatimuksia sovelletaan kaikissa kaupan pitämisen vaiheissa. Tuotteiden pitkät kuljetusmatkat, pitkähkö varastointiaika ja tuotteiden erilaiset käsittelyt saattavat aiheuttaa niissä biologisesta kehittymisestä tai pilaantumisalttiudesta aiheutuvaa laadun heikkenemistä. On syytä ottaa huomioon nämä muutokset sovellettaessa vaatimuksia lähettämisvaihetta seuraavissa kaupan pitämisen vaiheissa. (5) Asetuksen (EY) N:o 2200/96 3 artiklan 3 kohdan c alakohdassa säädetään mahdollisuudesta poiketa voimassaolevista vaatimuksista, jos jonkin alueen hedelmiä ja vihanneksia pidetään kaupan alueen vähittäiskaupoissa paikallisen perinteisen yleisesti tunnetun kulutuksen tyydyttämiseksi. Espanjassa ja Portugalissa tiettyjä melonilajikkeita pidetään kaupan perinteisesti irtotavarana tuotantoalueella eli sen jälkeen, kun ne on lastattu suoraan kuljetusvälineeseen tai sen osastoon. Tätä kauppatapaa käsitellään melonien kaupan pitämisen vaatimuksesta poikkeamisesta Portugalin ja Espanjan osalta annetuissa asetuksissa (EY) N:o 1332/97(5) ja (EY) N:o 1438/97(6). Selkeyden ja yksinkertaisuuden vuoksi nämä poikkeukset olisi sisällytettävä tähän asetukseen ja kumottava sen vuoksi asetukset (EY) N:o 1332/97 ja (EY) N:o 1438/97. (6) Tässä asetuksessa säädetyt toimenpiteet ovat tuoreiden hedelmien ja vihannesten hallintokomitean lausunnon mukaiset, ON ANTANUT TÄMÄN ASETUKSEN: 1 artikla CN-koodiin 0807 19 00 kuuluvien melonien kaupan pitämistä koskevat vaatimukset ovat liitteessä. Nämä vaatimukset koskevat kaikkia kaupan pitämisen vaiheita asetuksessa (EY) N:o 2200/96 säädetyin edellytyksin. Lähetysvaihetta seuraavien vaiheiden aikana tuotteissa voi kuitenkin esiintyä vaatimusten vastaisesti vähäistä tuoreuden ja nestejännityksen vähenemistä sekä vähäistä tuotteen biologisesta kehittymisestä ja pilaantumisalttiudesta johtuvaa laadun heikkenemistä. 2 artikla Tämän asetuksen säännöksistä poiketen seuraavia meloneja voidaan myydä irtotavarana kyseisen jäsenvaltion tuotantoalueen vähittäiskaupoissa: a) Portugalissa tuotettuja, muita kuin Charentais-, Ogen-ja Galia-tyyppisiä meloneja, b) Espanjassa tuotettuja pitkänomaisia meloneja. Kussakin erässä on oltava tarvittaessa asetuksen (EY) N:o 2200/96 5 artiklan 2 kohdassa tarkoitetussa asiakirjassa tai lomakkeessa muiden vaadittujen tietojen lisäksi seuraava maininta: "yksinomaan...:n (tuotantoalue) vähittäiskaupoissa myytäväksi". 3 artikla Muutetaan asetus (EY) N:o 1093/97 seuraavasti: 1) Poistetaan otsikosta sanat "melonien ja". 2) Korvataan 1 artiklan 1 kohta seuraavasti: "1. CN-koodiin 0807 11 00 kuuluvien vesimelonien kaupan pitämistä koskevat vaatimukset ovat liitteessä." 3) Poistetaan liite I. 4) Korvataan liitteen II nimi seuraavalla nimellä: "Liite". 4 artikla Kumotaan asetukset (EY) N:o 1332/97 ja (EY) N:o 1438/97. Viittauksia kumottuihin asetuksiin pidetään viittauksina tähän asetukseen. 5 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä. Sitä sovelletaan 1 päivästä tammikuuta 2002. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 7 päivänä elokuuta 2001. Komission puolesta Franz Fischler Komission jäsen (1) EYVL L 297, 21.11.1996, s. 1. (2) EYVL L 129, 11.5.2001, s. 3. (3) EYVL L 158, 17.6.1997, s. 21. (4) EYVL L 103, 27.4.2000, s. 21. (5) EYVL L 183, 11.7.1997, s. 6. (6) EYVL L 196, 24.7.1997, s. 64. LIITE MELONEJA KOSKEVAT VAATIMUKSET I TUOTTEEN MÄÄRITELMÄ Nämä vaatimukset koskevat Cucumis melo L., -lajikkeiden meloneja, jotka on tarkoitettu toimitettaviksi kuluttajille tuoreina, lukuun ottamatta teolliseen jalostukseen tarkoitettuja meloneja. II LAATUA KOSKEVAT SÄÄNNÖKSET Vaatimusten tarkoituksena on määritellä melonien laatu kauppakunnostuksen ja pakkaamisen jälkeen. A Vähimmäisvaatimukset Kullekin luokalle annetut erityismääräykset ja sallitut poikkeamat huomioon ottaen melonien on kaikissa luokissa oltava: - eheitä(1), - terveitä; tuotteita, joissa on mätää tai jotka ovat muuten pilaantuneet kulutukseen kelpaamattomiksi, ei sallita, - puhtaita, lähes vailla näkyviä vieraita aineita, - tuoreen näköisiä, - lähes vailla tuholaisia, - lähes vailla tuholaisten aiheuttamia vioittumia, - kiinteitä, - vailla epätavallista pintakosteutta, - vailla vierasta hajua ja/tai makua. Melonien on oltava riittävän kehittyneitä ja riittävän kypsiä(2). Melonien kehitysasteen ja kunnon on oltava sellainen, että ne - kestävät kuljetuksen ja käsittelyn, sekä - saapuvat tyydyttävässä kunnossa määräpaikkaan. B Luokitus Melonit luokitellaan kahteen luokkaan seuraavasti: (i) I luokka Tähän luokkaan luokiteltujen melonien on oltava hyvälaatuisia. Niiden on oltava lajikkeelle tai kauppamuodolle ominaisia. Niissä voi kuitenkin olla seuraavia vähäisiä virheitä, edellyttäen että virheet eivät vaikuta tuotteen ulkonäköön, laatuun, säilyvyyteen tai pakkauksen ulkoasuun: - vähäinen muodon vajavuus, - vähäinen värivirhe (vaaleaa kuoren väritystä kohdassa, jossa hedelmä on kehittyessään kosketuksissa maahan, ei pidetä virheenä), - vähäiset hankauksesta ja käsittelystä aiheutuneet kuoren vauriot, - vähäiset arpeutuneet alle 2 cm:n pituiset sellaiset halkeamat kannan ympärillä, jotka eivät ulotu hedelmälihaan. Kantoineen korjattujen melonien kannan pituuden on oltava alle 2 cm. (ii) II luokka Tähän luokkaan kuuluvat melonit, joita ei voida luokitella I luokkaan, mutta jotka täyttävät edellä määritellyt vähimmäisvaatimukset. Niissä voi olla seuraavanlaisia virheitä edellyttäen, että niiden laatuun, säilyvyyteen tai ulkoasuun liittyvät olennaiset ominaispiirteet säilyvät muuttumattomina: - muodon vajavuus, - värivirhe (vaaleaa kuoren väritystä kohdassa, jossa hedelmä on kehittyessään kosketuksissa maahan, ei pidetä virheenä), - vähäiset pintaviat, - vähäiset halkeamat tai syvät repeämät, jotka eivät ulotu hedelmälihaan, - hankauksesta ja käsittelystä aiheutuneet kuoren vauriot. III KOKOLAJITTELUA KOSKEVAT SÄÄNNÖKSET Koko määritetään joko tuotteen kappalepainon perusteella tai poikkileikkauksen halkaisijan mukaan. Vähimmäiskokovaatimukset ovat seuraavat: Kokolajittelu painon perusteella: >TAULUKON PAIKKA> Kokolajittelu halkaisijan perusteella: >TAULUKON PAIKKA> Kokolajittelun tapahtuessa painon perusteella suurimman melonin paino ei pakkauksessa saa ylittää yli 50 prosentilla (Charentais-tyyppisten melonien osalta 30 prosentilla) pienimmän melonin painoa. Kokolajittelun tapahtuessa halkaisijan perusteella suurimman melonin halkaisija ei pakkauksessa saa ylittää yli 20 prosentilla (Charentais-tyyppisten melonien osalta 10 prosentilla) pienimmän melonin halkaisijaa. Kokolajittelu on molempien luokkien osalta pakollinen. IV SALLITTUJA POIKKEAMIA KOSKEVAT SÄÄNNÖKSET Jokaisessa pakkauksessa sallitaan laatu- ja kokopoikkeamien rajoissa tuotteita, jotka eivät ole mainitun laatuluokan vaatimusten mukaisia. A Sallitut laatupoikkeamat (i) I luokka Kymmenen prosenttia lukumäärästä tai painosta meloneja, jotka eivät vastaa tämän luokan vaatimuksia, mutta jotka täyttävät II luokan vaatimukset tai jotka poikkeuksellisesti hyväksytään tämän luokan sallittujen poikkeamien rajoissa. (ii) II luokka Kymmenen prosenttia lukumäärästä tai painosta meloneja, jotka eivät vastaa tämän luokan vaatimuksia eivätkä vähimmäisvaatimuksia, lukuun ottamatta tuotteita, joissa on mätää tai jotka ovat muuten pilaantuneet kulutukseen kelpaamattomiksi. B Sallitut kokopoikkeamat Kaikissa laatuluokissa: 10 prosenttia lukumäärästä tai painosta meloneja, jotka eivät vastaa kokolajittelun vaatimuksia. V PAKKAUKSEN ULKOASUA KOSKEVAT SÄÄNNÖKSET A Tasalaatuisuus Kunkin pakkauksen sisällön on oltava tasalaatuinen ja sisällettävä ainoastaan samaa alkuperää, lajiketta tai kauppamuotoa, laatu- ja kokoluokkaa sekä selvästi samaa kehitys- ja kypsyysastetta samoin kuin samaa väriä olevia meloneja. Pakkauksesta näkyvän sisällön osan on edustettava koko sisältöä. B Pakkaaminen Melonit on pakattava siten, että ne tulevat suojatuiksi sopivalla tavalla. Pakkauksen sisällä käytettävien materiaalien on oltava uusia, puhtaita ja sellaisia, ettei niistä aiheudu tuotteiden ulkoista eikä sisäistä pilaantumista. Kaupallisilla merkinnöillä varustettujen materiaalien, erityisesti paperien ja etikettien käyttö on sallittua edellyttäen, että painatus ja kiinnitys tehdään myrkyttömällä painovärillä ja liimalla. Pakkauksissa ei saa olla mitään vieraita esineitä. VI MERKITSEMISTÄ KOSKEVAT SÄÄNNÖKSET Kunkin pakkauksen samalla sivulla on oltava selvin, pysyvin ja ulospäin näkyvin kirjaimin seuraavat merkinnät: A Tunnistusmerkinnät Pakkaaja ja/tai lähettäjä: nimi ja osoite tai virallisesti annettu tai hyväksytty tunnus. Jos käytetään tunnusta, merkintä "pakkaaja" ja/tai "lähettäjä" (tai vastaava lyhenne) on kuitenkin merkittävä kyseisen tunnuksen läheisyyteen. B Tuote - "Meloneja", jos sisältö ei ole näkyvissä, - lajikkeen tai kauppamuodon mukainen nimi (esimerkiksi: Charentais). C Tuotteen alkuperä Alkuperämaa ja tarvittaessa tuotantoalue tai kansallinen, alueellinen tai paikallinen nimitys. D Kaupalliset tiedot - Luokka, - kokoluokka vähimmäis- ja enimmäispainona tai vähimmäis- ja enimmäishalkaisijana ilmoitettuna, - kappalemäärä (vapaaehtoinen), - vähimmäissokeripitoisuus refraktometrillä mitattuna ja Brix-arvona ilmaistuna (vapaaehtoinen). E Virallinen tarkastusmerkintä (vapaaehtoinen). (1) Refraktometriluvun automaattisessa mittauksessa aiheutunutta pientä kuivaa arpea ei kuitenkaan katsota virheeksi. (2) Hedelmälihasta keskeltä hedelmää sen poikittain leveimmästä kohdasta mitatun hedelmälihan refraktometriluvun on oltava Charentais-tyyppisten melonien osalta Brixin asteikolla mitattuna vähintään 10 ja muiden melonien osalta vähintään 8.